बचपन तीन बातों के आसपास घूमता है। माता-पिता, वस्तुएं और शिक्षा। यहां तक तो माता-पिता नियंत्रण कर लेते हैं। फिर चौथी बात का प्रवेश होता है मित्रों का। इस दौर की मित्रता में मध्यस्थता वस्तुओं की होती है। खेल-खिलौनों के सेतु से बचपन की मित्रता एक-दूसरे तक पहुंचती है। यहीं से माता-पिता के सिरदर्द की घोषणाएं भी शुरू हो जाती हैं। अगर अपना बच्च शैतान हो, तो मां-बाप के क्रोध, नफरत, कोसने के पहले शिकार बच्चे के मित्र बनते हैं।
इसके साथ रहो, इसके साथ मत रहो, की नसीहत बच्चों पर पारायण की तरह शुरू हो जाती है। वह व्यक्तिगत पसंद में जीता है और माता-पिता नीतिगत नसीहतों में। मां-बाप और बच्चों की खुलकर टकराहट के शिकार मित्र बनते हैं। यहीं सावधानी रखनी होगी। मित्र वह आवश्यक बुराई है जो आए बिना मानती नहीं और आ जाए तो जाती नहीं। अध्यात्म में कहा गया है संसार को वस्तु नहीं, विचार मानें।
संसार यदि विचार है, तो हम संसार में रहेंगे, पर यदि केवल वस्तु है, तो संसार हमारे भीतर रहेगा। बच्चे के मित्रों से संबंध भले ही वस्तु से शुरू हों, पर समझदार मां-बाप उनमें विचार डाल देते हैं। बच्चों की दुनिया जानने का सही तरीका वस्तुएं नहीं, विचार हैं। विचारों में प्रोत्साहन, प्रेरणा, प्रेम, परंपरा, पूजा और पारदर्शिता बनाए रखें। बच्चों को विचारों से जीता जाए। इसमें बच्चों के मित्रों के मां-बाप से मिलना भी शामिल है। उनसे सही जान-पहचान, बच्चे के मित्र का भी सही परिचय होगा।
hin_Deva hin_Deva hin_Deva